Villy Søvndal (SF), 2004-12-15:
Jeg skylder Venstres ordfører og finansministeren et lidt længere indlæg, for efter at de havde haft deres indlæg, beskyldte jeg dem for løgn og bedrag.
Det er jo stærke ord, når man kommer fra den del af Danmark, jeg er født i, så jeg vil godt uddybe det lidt.
Hr. Jens Rohde bad om dokumentation.
Den følger hermed.
Jeg synes netop, at en finanslovdebat giver mulighed for at få rene linjer, giver mulighed for for en gangs skyld at prøve at holde alle spindoktorerne lidt på afstand, giver mulighed for prøve at skære igennem al flommen, alle ønskemålsætningerne og prøve at være optaget af virkeligheden.
Der falder flere ting i øjnene.
Den ene er, at den danske borgerlige regering manipulerer med tallene om indsatsen for de dårligst stillede.
Det, vi får at vide, passer simpelt hen ikke.
Det er forbavsende, at vi har en regering, der, når Socialforskningsinstituttet, når Red Barnet, når alle de humanitære organisationer melder ud om en stigende fattigdom, siger: Det har vi ikke hørt om, det vil vi ikke kendes ved, det vil vi ikke se, det ødelægger det glansbillede, vi har forsøgt at stille op, af, hvad denne regering gør.
Det er jo rigtigt, når statsministeren i sin åbningstale siger, at det går godt, for det gør det for hovedparten af den danske befolkning, specielt de mest velhavende går det fantastisk godt for.
Men det er jo ikke hele sandheden, for netop fordi det går godt, er det så ubegribeligt, at regeringen er så helt uoptaget af de dårligst stilledes vilkår.
Det er fremtidens overførselsindkomster, psykiatriske sengepladser og kriminalstatistikker, som grundlægges lige nu.
Regeringen svigter; den svigter moralsk, og den svigter økonomisk.
Har regeringen så mod til at stå ved sit projekt, sit egoismens projekt?
På mindre end en uge har vi fået tre forskellige tal, når vi har diskuteret indsatsen over for de udsatte grupper.
Derfor forstår jeg godt, at finansministeren ikke kunne huske tallet, da jeg spurgte ham under de korte bemærkninger.
Selv en finansminister må blive forvirret, når man på mindre end en uge hører tre tal.
Det første tal kom fra fru Rikke Hvilshøj, som under andenbehandlingen sagde, at regeringen brugte 3 mia. kr. på udsatte grupper.
Men slår man op på Socialministeriets hjemmeside, så står der, at regeringen bruger 4 mia. kr. ekstra på udsatte grupper, og hørte man statsministeren i debatten en onsdag eftermiddag i spørgetiden, så sagde han, at det var 5 mia. kr.
Jeg forstår godt, at finansministeren er blevet voldsomt forvirret.
Regeringen har i hvert fald tre tal, men der er desværre ingen af dem, der passer.
Siden har statsministeren og denne regering været på et langt tilbagetog i forhold til de anbefalinger, der er kommet, for rådet er igen og igen kommet med en lammende kritik af regeringens politik over for de udsatte grupper.
Sig det dog, som det er: Denne regering og dens støtteparti, Dansk Folkeparti, prioriterer skattestop til de rigeste over alt.
Det er der nogle der betaler prisen for, og det er de mest udsatte grupper, som vi har.
Lad os lige prøve det der med tallene.
Statsministeren hævdede under ministeransvar i Folketinget i onsdags, at denne regering har øget indsatsen for udstødte grupper.
Jeg formoder, at landets statsminister tænkte på indsatsen i forhold til den forudgående regering.
Den skal jeg ikke forsvare, den har jeg også angrebet, når jeg ikke syntes, at den gjorde nok.
Jeg siger det bare for den rigtige historieskrivnings skyld.
Hvad er så tallene?
Hvis man sammenligner de sidste 4 år under Nyrupregeringen og de midler, den afsatte til udsatte grupper, med den nuværende regering, kommer man til følgende tal: Under SR-regeringens sidste 4 år blev der afsat godt 10 mia. kr. ekstra til udsatte grupper.
Under VK-regeringen er tallet halveret til 5,6 mia. kr. over 4 år.
Jeg gentager: Hvor den forrige regering på 4 år øgede indsatsen med 10 mia. kr., har den nuværende regering halveret indsatsen i de sidste 4 år.
Det er fantastisk, at spindoktorer er i stand til at få det til at se ud, som om man har gjort noget ekstraordinært.
Det er fantastisk, at man tør tage nogle af de mest udsatte grupper, vi har i det her samfund, til gidsler i en kamp, når alle har mærket, at tallene ikke holder.
Det er grunden til, at lederen af Kirkens Korshær melder, at vores udsatte grupper bliver ramt af nedskæring på nedskæring på nedskæring.
Det er det billede, som Venstres ordfører ikke vil kendes ved, som De Konservatives ordfører ikke vil kendes ved, som Dansk Folkepartis ordfører ikke vil kendes ved.
Tallene taler deres tydelige sprog.
Den her regering har halveret ambitionsniveauet i forhold til de mest udsatte grupper set i forhold til den regering, som den afløste.
Så er det fantastisk – jeg siger det altså lidt bittert – at vi har en presse, der bare bevidstløst gentager regeringens spindoktorers udsagn.
Det er meget let at sætte sig ned og lægge de her tal ved siden af hinanden og nå frem til den konklusion, at den nuværende regering har halveret indsatsen over for de mest udsatte grupper, vi har.
Man har sparet 4,5 mia. kr. i forhold til, hvad indsatsen ville have været, hvis man havde fastholdt det ambitionsniveau, som den tidligere regering havde.
Regeringen har forsøgt at pudse en pseudosocial profil op.
Det har Dansk Folkeparti også.
Den falder fuldstændig sammen, hvis man dykker ned i tallene og ser på, hvad der faktisk er ydet.
Det skyldes bl.a., at satspuljemidlerne ikke bliver suppleret under den nuværende regering.
Det skyldes, at regeringen alene fører social politik over satspuljen.
Men her stopper det jo ikke.
Tallene er desværre endnu mere alvorlige.
Oven i det kommer som påpeget af Rådet for Socialt Udsatte, at regeringen hvert år har sparet 750 mio. kr., trekvart milliard, på overførselsindkomster til de mest udsatte grupper.
Det har ikke givet meget støj i omverdenen.
Kan Folketinget huske, da man på samme tid sidste år diskuterede at spare på de supplerende dagpenge?
Det var beskæftigelsesministeren, der kom med forslaget.
Det gav kæmpe dønninger i offentligheden.
Det, man talte om, var at spare 170 mio. kr., altså en fjerdedel af det, som man har sparet på de udsatte gruppers økonomi.
Det siger noget om, at når man med en omhu, som den her regering kaster sig over de mest forsvarsløse med, dem, som man er sikker på ikke har stærke organisationer i ryggen, kan man sammen med Dansk Folkeparti slippe af sted med utrolig meget.
Det er grunden til, at køerne vokser, når de humanitære organisationer bedriver julehjælp.
Det er grunden til, at herbergerne og forsorgshjemmene kan melde om en nød, der er langt, langt dybere og mere omfattende, end vi har kendt før.
Det er grunden til, at en organisation som f.eks. Frelsens Hær i år har måttet sænke det beløb, en familie skal have for at få julehjælp, til 2.000 kr., når huslejen og skatten er betalt.
Kun familier, der har mindre end 2.000 kr. tilbage, får tilbudt julehjælp.
Det er den fattigdom, som Venstre, som Det Konservative Folkeparti, som Dansk Folkeparti har etableret, som det er påpeget i rapporten fra Rådet for Socialt Udsatte.
Regeringen påstår, at den er i stand til at håndtere tal.
Det er jeg enig i.
Jeg vil bare sige, at jeg synes, man skal være forsigtig med den her kreative bogføring over for nogle af de mest udsatte grupper, vi har.
Et er, at man leger den her leg med grupper, der kan slå fra sig, men når man leger den med sindslidende, hjemløse, misbrugere, med de mest udsatte grupper, vi har, så er det dybt uetisk af regeringen.
Regeringen og Dansk Folkeparti burde i stedet for bruge det overskud, det her land har, til at sikre, at nogle af de mest udsatte grupper, vi har, får del i den fremgang, der kommer de mest velhavende til gode.